有詔舉賢良方正作詩勉錢申伯使繼世科
作者：李綱
朝代：宋

paragraphs: 中興天子開賢科，籠絡英俊歸網羅。
此科久廢習者少，應詔正恐人未多。
君家三世五制舉，名與嵩華爭嵯峨。
玉堂金馬皆故物，髙文大策垂不磨。
今君落筆妙天下，該洽辯愽如懸河。
胡不進卷對廷策，清芬遠紹揚其波。
勒兵小試見家法，坐却勍敵揮雕戈。
君如有意作大将，我願薦信同蕭何。
功名晚達未爲老，志氣方壯靡有他。
勉哉努力爲門户，慎勿自棄成蹉跎。